**ZÁPIS č. 2**

**Z RIADNEHO ZASADNUTIA SPRÁVNEJ RADY TASR**

**22. februára 2018 so začiatkom o 11.00 h**

**Prítomní členovia Správnej rady:** Vladimír Masár, Boris Chovanec, Peter Alakša, Richard Kvasňovský, Ján Sand

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

---------------------------------------------------------------------------------------------------------------------------

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR zvolal a viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Správa o činnosti TASR za II. polrok 2017**

**2. Rôzne**

**UZNESENIE č. 4/2018:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

---------------------------------------------------------------------------------------------------------------------------

**1. Správa o činnosti TASR za II. polrok 2017**

Predseda SR TASR V. Masár požiadal GR TASR V. Puchalu, aby odprezentoval správu.

V. Puchala:

*Tlačová agentúra Slovenskej republiky bola v hodnotenom období efektívnou a užitočnou agentúrou pre klientov i pre verejnosť. Úlohy, ktoré TASR vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov boli v II. polroku 2017 splnené. TASR bola vo svojom spravodajstve slobodná a nezávislá. Spravodajstvo nebolo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny. Spravodajstvo objektívne, vyvážene a aktuálne reflektovalo dianie na Slovensku i v zahraničí.*

*TASR zaznamenala v svojom multimediálnom spravodajstve všetky podstatné udalosti zo Slovenska, zo zahraničia, ekonomiky, športu.*

***TASR vydala v hodnotenom období 137 567 multimediálnych správ.*** *V slovnom spravodajstve priniesla 76 678 správ, vydala 6 851 zvukov, 49 810 fotografií a 4 228 videospráv.*

***Celkový fakturovaný objem z predaja vlastných produktov a služieb*** *predstavoval v druhom polroku 2017 sumu 1 609 367 EUR bez DPH. V porovnaní s II. polrokom 2016 ide o* ***nárast o 37 %.***

*Súhrnné náklady dosiahli za II. polrok výšku 2 591 468 EUR. V  porovnaní s I. polrokom klesli náklady o 14 665 EUR Celkové výnosy za II. polrok dosiahli čiastku 2 641 157 EUR. Oproti I. polroku stúpli o 21 762 EUR.* ***TASR ukončila II. polrok s plusovou bilanciou vo výške 49 689 EUR.*** *Vzhľadom na pozitívnu bilanciu I. polroka* ***TASR******ukončila celkovo rok 2017 s konečným ziskovým hospodárskym výsledkom vo výške 62 951 EUR.***

*V hodnotenom období došla* ***k zmene štatutára organizácie.*** *Jaroslav Rezník sa vzdal funkcie. Správna rada vyhlásila voľbu nového generálneho riaditeľa. Na základe predložených projektov a verejného vypočutia sa novým generálnym riaditeľom stal Vladimír Puchala, ktorý uspel s projektom Užitočná a efektívna agentúra.*

*Po nástupe nového generálneho riaditeľa došlo k obmenám na niektorých postoch. Na základe* ***interného výberového konania na všetky posty vedúcich zamestnancov TASR*** *boli vybraní noví vedúci Zahraničnej redakcie, Obrazovej redakcie a vedúci Úseku obchodu a marketingu.*

*TASR si v septembri 2017* ***prevzala v Belehrade cenu Európskej aliancie tlačových agentúr*** *"EANA Award for Excellence in News Agency Quality 2017". Cenu získal vývojový tím agentúry za vytvorenie agregátora sociálnych sietí SomeCan. Išlo vôbec o prvé ocenenie slovenskej agentúry v prestížnej konkurencii 32 dominantných tlačových agentúr v Európe. Naposledy túto cenu získala nemecká agentúra DPA.*

*V zmysle projektu V. Puchalu Efektívna a užitočná agentúra, uskutočnila TASR celý rad zmien a inovácií.*

*Na jeseň prišla TASR s novým produktom:* ***brief správy,*** *ktoré významne urýchlili vydávanie správ a sú klientmi veľmi oceňované.*

*Agentúra* ***posilnila vysielanie osobitných spravodajcov*** *na miesta udalostí i na cesty s našimi predstaviteľmi štátu (Valné zhromaždenie OSN, Rusko, Mexiko, USA, Česko..) i na športové udalosti. Historicky najväčšiu výpravu 4 redaktorov akreditovala TASR do Pjongčangu.*

*TASR priniesla komplexné informácie pre slobodné utváranie* ***názorov k voľbám do vyšších územných celkov.*** *Okrem množstva materiálov priniesla i rozhovor s každým kandidátom. Novinkou bol* ***volebný newsletter*** *s informáciami nielen pre klientov, ale pre špecifickú klientelu (poslanci, poslanci VÚC, mestá, obce...).*

*Na jeseň prebiehali intenzívne prípravy na mimoriadne veľký agentúrny projekt* ***TASR do každej obce****, v rámci ktorého TASR v závere roka sprístupnila svoje servisy pre všetky mestá a obce na Slovensku prostredníctvom zmluvnej spolupráce so ZMOS. V prípravnej fáze bolo vytvorených 2 939 nových účtov.*

*Personálne i technologicky sa TASR pripravovala na uvedenie ďalšieho významného projektu:* ***exportného servisu v maďarskom jazyku****. Po prvýkrát v agentúrnej histórii tak bude TASR vydávať správy v maďarskom jazyku.*

*TASR pozorne sledovala pohyby na mediálnom trhu. Zaznamenala prechod Új Szó a Vasárnap od Petit Pressu k NMH, ale i posuny medzi Ringierom, NMH a odčlenenie denníka Nový čas.* ***TASR po dlhom čase získala klienta - denník Pravda*** *a jeho online platformy a revitalizovala zmluvy s ďalšími médiami tak, že* ***v súčasnosti sú všetky médiá agentúrnymi klientmi.***

***TASR sa venovala príprave na osmičkové výročia a na prelome rokov uviedla celý rad relácií, fotoarchívov i unikátny projekt v rámci ktorého fotografuje všetky vojnové pamätníky I. svetovej vojny na Slovensku.***

*Agentúra pripravila kompletný* ***materiál spolupráce s vysokými školami*** *a študentmi, vrátane možností štipendií, stáží a praxe „Podiel TASR, ako verejnoprávnej inštitúcie, na formovaní kvalifikovaných žurnalistov pre súčasnú a budúcu prax“.*

*TASR pracovala na* ***upgrade redakčného systému Typlan****, ktorý je z roku 1994 a má celý rad technologických obmedzení a je veľkým rizikom pre spoľahlivosť vydávania správ.*

*Významnou* ***inováciou bol redizajn webu teraz.sk****, ktorý umožnil lepšiu prezentáciu produktov TASR i jednotlivých webov. Redizajn významne pomohol rastu návštevnosti, ktorá sa dostala až na 600 000 RU mesačne.*

*Medzi novinkami Tablet.TV zaujala car pool šou - relácia k voľbám do VÚC, ale aj navýšenie počtu živých prenosov, či relácia Kaviareň na Patrónke s Robertom Kotianom.*

V. Masár sa poďakoval V. Puchalovi a otvoril rozpravu.

V rámci nej ocenil, že v 2. polroku sa bez problémov podarilo transferovať funkciu GR TASR. Rok 2017 považuje V. Masár za stabilný z pohľadu financovania. Došlo k stabilizácii vzťahu so štátom a zvýšeniu konkurencieschopnosti agentúry na trhu. Ocenil kvalitu spravodajstva, koncoročný zisk a fakt, že čoraz viac príjmov má agentúra zo štandardnej komerčnej činnosti.

V rámci rozpravy sa členovia SR TASR vyjadrili aj k upgrade redakčného systému a rizikám vyplývajúcim z jeho súčasného stavu.

Predseda SR TASR navrhol uznesenie.

**UZNESENIE č. 5/2018:**

SR TASR schválila materiál - Správu o činnosti TASR za II. polrok 2017 a poverila GR TASR, aby ho predložil na rokovanie parlamentného výboru v súlade so zákonom.

ZA: 5 PROTI: 0 ZDRŽAL SA: 0

**Uznesenie bolo prijaté.**

---------------------------------------------------------------------------------------------------------------------------

**2. Rôzne**

R. Kvasňovský informoval členov rady o priebehu Zimných olympijských hier zo spravodajského pohľadu, keďže agentúra má na olympiáde štyroch vyslaných reportérov. Členovia rady vysoko ocenili kvalitu ich práce.

V. Puchala informoval, že komplexný materiál o spravodajskom pokrytí olympijských hier predloží Správnej rade na jej najbližšom zasadnutí.

Členovia SR TASR sa dohodli na termíne ďalšieho zasadnutia 22. marca 2018 (štvrtok) o 15.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 22. februára 2018

Zapísal:

Vladimír Masár v.r.